REGOLAMENT TAL-KUMMISSJONI (KE) Nru 1125/2009
tat-23 ta' Novembru 2009
li jemenda r-Regolament (KE) Nru 794/2004 li jimplimenta r-Regolament tal-Kunsill (KE) Nru 659/1999 li jippreskrivi regoli dettaljati għall-applikazzjoni tal-Artikolu 93 tat-Trattat tal-KE, rigward il-Parti III.2, il-Parti III.3 u l-Parti III.7 tal-Anness 1 tiegħu
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 659/1999 tat-22 ta' Marzu 1999 li jistabbilixxi regoli dettaljati għall-applikazzjoni tal-Artikolu 93 tat-Trattat tal-KE (1), u b'mod partikolari l-Artikolu 27 tiegħu,
Billi:
(1)
Ir-Regolament tal-Kummissjoni (KE) Nru 794/2004 tal-21 ta' April 2004 li jimplimenta r-Regolament tal-Kunsill (KE) Nru 659/1999 li jistabbilixxi regoli dettaljati għall-applikazzjoni tal-Artikolu 93 tat-Trattat tal-KE (2) stabbilixxa formoli obbligatorji u komprensivi għan-notifika tal-għajnuna mill-Istat.
(2)
Wara l-adozzjoni mill-Kummissjoni tal-Komunikazzjoni dwar il-kriterji għall-analiżi tal-kompatibbiltà tal-każijiet ta' għajnuna mill-Istat għat-taħriġ suġġetti għan-notifika individwali (3) u l-Komunikazzjoni mill-Kummissjoni dwar il-kriterji għall-analiżi tal-kompatibbiltà tal-għajnuna mill-Istat għal ħaddiema żvantaġġati u b'diżabbiltà suġġetta għal notifika individwali (4) huwa neċessarju li tiġi mmodifikata parti mill-formoli ta' notifika annessi mar-Regolament (KE) Nru 794/2004.
(3)
Minħabba l-eżistenza ta' żball huwa neċessarju li tiġi mmodifikata parti mill-formola ta' notifika annessa mar-Regolament (KE) Nru 794/2004.
(4)
Ir-Regolament (KE) Nru 794/2004 għandu għalhekk jiġi emendat skont dan,
ADOTTAT DAN IR-REGOLAMENT:
Artikolu 1
Il-Parti III.2 tal-Anness I tar-Regolament (KE) Nru 794/2004 hija sostitwita bl-Anness I ta' dan ir-Regolament.
Artikolu 2
Il-Parti III.3 tal-Anness I tar-Regolament (KE) Nru 794/2004 hija sostitwita bl-Anness II ta' dan ir-Regolament.
Artikolu 3
Il-Parti III.7a mistoqsija 2.3. u l-Parti II.7b mistoqsija 2.3. tal-Anness I tar-Regolament (KE) Nru 794/2004 kif emendata bi qbil bl-Anness III ta' dan ir-Regolament.
Artikolu 4
Dan ir-Regolament għandu jidħol fis-seħħ dakinhar tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-23 ta’ Novembru 2009.